
			Kapittel 1 

			Grillfesten

			Det summet av stemmer og glad latter i bakgården hos tante Thea i Sagaveien 1 denne maikvelden. Fra en diger grop i hagen steg det røyk og en liflig duft av grillet lam. Den la seg som et teppe over hele nabolaget, men det gjorde ingen ting, for alle gatas innbyggere var gjester på denne grillfesten.

			De hadde mye å feire. Fru Mathea Nilsen, som de alle nå kalte tante Thea, hadde engasjert profesjonelle selskapsarrangører til å tilrettelegge alt det praktiske. Det var plutselig gått et jordras i hagen hennes, og så tenkte hun at før den store gropa skulle fylles igjen, ville hun bruke den til å lage en kjempemessig grill. Det var satt opp et stort stativ, og en dyktig kokk snurret et godt krydret lam over varmen. 

			Tante Thea var opprømt og glad. Hun ville så gjerne gi noe tilbake til dem som hadde løst gåten med den store nøkkelen. Det var nabojenta Victoria og niesen hennes Emilie som fant den i kjelleren. Funnet hadde vært starten på et mysterium som de unge detektivene Jacob og Kasper hadde vært med å løse. Dette måtte feires, så derfor hadde tante Thea ganske spontant invitert til denne sammenkomsten kvelden før, rett etter den store festforestillingen på skolen. Seinere hadde hun bedt Jacob, broren til Victoria og fetteren deres Kasper om å sende ut invitasjoner på nettet. Tante Thea hadde ikke datamaskin. I likhet med mormor syntes hun at utviklingen med nettbruk og mobiltelefon hadde gått over alle støvelskaft, så hun var nok den siste i gata som hadde fasttelefon.

			Marianne Holte var barnas mormor. De var begge så stolte av det barna hadde utrettet. Å avsløre våpensmuglere var ikke hverdagskost, og det hadde ikke gått upåaktet hen i lokalavisen denne morgenen heller. Det var stort oppslag om den sjokkerende avsløringen av inspektøren ved Sagatoppen skoles delaktighet i en større smuglersak, hvor Bodil Bank hadde vært primus motor. 

			De to venninnene hadde delegert ansvaret for festen til mormors døtre, tvillingene Mari og Anne. De sto ved hver sin lille hagegrill og hadde ansvar for pølser og hamburgere. Og sistnevnte produkt var ikke hva som helst! Det var de berømte, knallgode karbonadene til tante Thea som for anledningen var formet til store, saftige burgere.

			Victoria kom løpende. Hun var rød i kinnene og skikkelig oppspilt. 

			«Koser du deg, jenta mi?» spurte mamma Mari. «Det ser ut som om du og vennene dine har det gøy!» 

			«Vi har klatret i det store asketreet!» 

			Like etter kom Gro Trankel ruslende mot dem. Hun smilte bredt, og håndhilste på både Mari og Anne. «Jeg vet jo at Andreas og Victoria er svært gode venner, Mari, men du og jeg har ikke snakket så mye sammen?» 

			«Nei, men det kan vi rette på nå!» Mari lo, og holdt fram pølseklypa. «Skal det være en ventepølse?» 

			Gro tok imot og takket. «Dette er en fantastisk fest! Skal si fru Nilsen har stelt i stand.» 

			«Ja, vi feirer både jubileum, skattejakt og løsningen på våpenmysteriet.» 

			Gro ble alvorlig i stemmen. «Ja, det er bare utrolig hva barna deres har fått til. De må være veldig smarte! Først fanger de hundetjuver på ferie i Spania, og så overmanner de farlige våpensmuglere her i vårt eget lokalmiljø. Jeg er kjempeimponert!»

			I det samme kom Jacob og Kasper løpende. «Er hamburgerne ferdige, mamma?» 

			«Hils på mammaen til Andreas, gutter!» 

			De to guttene hadde gått i en god skole hos mormor, så de bukket begge to. 

			Gro lo og hilste høytidelig tilbake. «Jeg står akkurat her og skryter av bragdene dere har utrettet. Dere må vel være veldig stolte?» 

			«Ja da», sa Kasper. Men vi gjør det jo fordi vi syns det er spennende!»

			«Det er forståelig!» lo Gro. «Nå som jeg faktisk har dere her, så vil jeg komme med et forslag. Kunne dere tenke dere en liten sommerjobb?»

			«Er de ikke litt unge, da?» smilte Mari. Gro forklarte at de kom til å få økt aktivitet på Trankelgården utover sommeren, og at de hadde mange oppgaver som skulle gjøres. Hun sa at de skulle komme tilbake til en avtale litt seinere, og at arbeidet ville bli tilrettelagt for dem både med hensyn til tid og mengde. «Det blir for det meste litt vanlig gårdsarbeid, og stell av ridehestene. Det er ferietid, og da trenger vi en del folk til stallarbeid. Vi håper at dere også vil lære å ri, og da vil dere få opplæringen gratis.»

			«Kult!» ropte Jacob og Kasper i kor, og slo high five. 

			«Flott, gutter! Da snakkes vi om noen dager, så finner vi et passende opplegg for dere.» 

			Mari smilte varmt til Gro. «Så hyggelig! Jeg tror guttene har godt av å ha litt ansvar og samtidig lære litt om det å tjene penger selv.» 

			Anne var enig. «Kanskje de kan bli så opptatt av jobb og ridning at de ikke roter seg inn i flere mysterier denne sommeren», lo hun. 

			Gro takket før pølsa, og ruslet videre. Hun var fornøyd. Bedre gutter enn de to kunne hun ikke få i staben sin på Trankelgården, selv om de var litt i yngste laget. 

			Guttene var helt i hundre. De løp av gårde med hver sin hamburger for å dele nyheten med klassekameratene. De sto ved den store grillen og beundret kokkens arbeid. Per Rød, faren til Jacob og Victoria, hadde ansvaret for at det var satt fram nok drikke til alle gjestene, og assisterte kokken ved behov.

			Så kult med sommerjobb!» sa Jacob. 

			Plutselig bråstoppet Kasper. «Søren og! Jeg skal jo til pappa i Stavanger!» 

			Jacob hadde som vanlig roen. «Gro sa at det skulle lages et opplegg som passer til oss, da går det sikkert i orden.» Jacob så fetterens ansikt lyse opp. 

			«Det gjør jo ingen ting om jeg starter litt seinere på sommeren.» Kasper smilte. «Og dessuten kan jeg selv bestemme hvor lenge jeg skal være hos fatteren. Tror ikke han har planer om å reise så langt av sted i sommer.» 

			Da hørtes lyden av en matklokke, lammet var klart til servering. Alle stilte seg i kø. Proffe servitører skar og trakterte lammet over på tallerkenene. Gjestene tok for seg fra et gedigent bord med salater, ovnsbakte poteter, frukt og annet tilbehør. 

			Rektor Ellen Wangen kom inn i køen bak Mari. Hun skrøt uhemmet av detektivene som gikk i 6b på Sagatoppen skole. «Jeg visste absolutt ingen ting om min nærmeste medarbeider og hans delaktighet i kriminell virksomhet», bedyret hun. «Da politiet kom og hentet inspektør Knutsen, ble jeg en stund helt lammet av sjokk.» 

			Mari bare smilte. Hun hadde hørt så mye positivt denne dagen, så det hele var som en uvirkelig drøm. «Det er ikke så vanskelig å forstå. Vi hadde litt trøbbel med å ta inn fakta vi og!» smilte hun medfølende.

			Vikaren til 6b, Tante Propell, kunne bekrefte at avsløringen av Knutsen kom som et sjokk på hele kollegiet. De voksne var imponert over barna som hadde løst et mysterium med farlige forbrytere, men var bekymret for at de hadde utsatt seg for stor fare.

			Tante Thea og mormor gikk bare rundt og smilte. 

			«Du har ikke spart på noe til denne festen, Thea. Hvordan i all verden har du råd til dette?» 

			«Jeg sa jo at jeg hadde fått et uventet beløp inn på kontoen min. Spør meg ikke mer om det er du snill. Det er min lille hemmelighet. La oss nyte denne kvelden! Den kommer ikke tilbake, vet du!» 

			Mormor var enig. «Du har helt rett, kjære Thea. Livet er nå! Kom, la oss hente litt mer av det velsmakende lammet, og så tar vi et glass god rødvin!

			Victoria kom bort til dem. «Kan Bianca få lammekjøtt, mormor?» Hun hadde med seg den lille bichon frisé-valpen i bånd, og den været etter alle som passerte. 

			«Bare ørlite grann da, jenta mi! Ellers får hun vondt i magen. Men i kveld skal vi alle kose oss.» Hun ga barnebarnet en god klem, og Bianca bjeffet glad. Hun ville også gjerne være med på festen.

			Victoria løftet henne opp og holdt en liten kjøttbit opp foran den lille snuten. Hunden var ikke sein om å jafse i seg godbiten.

			 

			Det ble en magisk kveld. Alle følte en seier! De hadde hatt en fantastisk vellykket forestilling kvelden før. Mormor holdt en liten tale om frihet og glede, for det var tross alt en feiring av et fritt Norge de hadde vært med på. «Denne kvelden kommer til å bli husket lenge her i nabolaget», avsluttet hun. En voldsom applaus runget over Sagaveien.

			Ut på kvelden kom politibetjent Stig Høydahl. Han ba om stillhet, og hilste så fra politietaten, som var barna evig takknemlig for den assistansen de hadde bidratt med. Så gikk han bort til Kasper og rusket ham i håret. «Vi skal vel samarbeide mer, kamerat?» Gutten ble litt forlegen. Selv om han ikke var blitt helt vant til at Stig var mammas nye kjæreste, syntes han tross alt det var kjempekult å ha en politimann boende i huset. Han tok en high five med sin nye stefar. 

			«Hva syns du om at jeg har tenk å kjøpe meg båt, Kasper?» 

			Spørsmålet kom litt uventet. Det tok litt tid før han svarte, så Jacob kom ham i forkjøpet: «Wow, kult! Da kan vi dra ut på fjorden og fiske!» 

			Stig ble lettet. «Da kan vi jo ta med Kasper, hvis han vil», tøyset han og blunket til Jacob. Kasper skjønte spøken. Selvfølgelig var dette flott. Han var bare ikke helt vant til at Stig var en han måtte forholde seg så nært til ennå.

			Festen var vellykket, og barna fikk lov til å være oppe så lenge de orket, men snart gikk Jacob og Kasper og la seg i Reiret, den flotte hytta de hadde i den store eika. De ellers uatskillelige venninnene Victoria og Emilie gikk hjem til hver sin seng. 

			De voksne ble sittende rundt grillen, som etter hvert ble omgjort til et bål. De pratet lavmælt og mimret om tidligere tider. Stig tok Anne i armen og dro henne ut på plenen. Der ble de stående å se på den vakre utsikten over havna. Det var en klar, vindstille natt, og halvmånen lyste over Sølvkrona. 

			«Det er på en måte litt magisk stemning her, merker du det, Stig?» 

			Kjæresten bare så inn i de klare, blå øynene hennes og kjente en glede som fylte hele ham. Han klemte Anne inntil seg. «Ja, og akkurat nå kunne jeg tenke meg å stoppe tiden!» De ble stående tause en lang stund i den trolske natten og stirre utover fjorden.

			Før naboene i Sagaveien gikk hver til sitt, lovte de hverandre at dette måtte bli starten på en ny tradisjon. Mormor var lykkelig og måtte understreke denne avtalen med et av sine ordtak: «For å oppnå noe stort, må man begynne i det små.»

			Kokken og servitørene som ryddet etter festen fikk se soloppgangen over Eikhavna, og kunne rydde ferdig i dagslys.

